Króna, Drakma, Evra

Allir helstu efnahagssérfræðingar og Árni Páll, viðskiptaráðherra, að auki, viðurkenna að sjálfstæður gjaldmiðill hafi bjargað því sem bjargað varð við bankahrunið í október 2008 og hafi í raun bjargað því að ekki varð algert efnahagslegt hrun hér á landi í framhaldinu, en nægir eru þó erfiðleikarnir samt.

Einstaka Samfylkingarmaður hefur þó reynt að halda því fram, að afleiðingar hrunsins hefðu orðið minni hefðu Íslendingar haft evruna sem gjaldmiðil, en sú röksemd varð þó að engu þegar fjárhagserfiðleikar hvers evruríkisins á fætur öðru urðu óyfirstíganlegir og ESB, Seðlabanki Evrópu og AGS þurftu að ausa stjarnfræðilegum upphæðum til björgunarstarfa í þessum ríkjum. Nægir að nefna Grikkland, Írland, Spán og Portúgal í þessu sambandi, en fleiri evruríki eiga eftir að bætast í þennan hóp innan tíðar.

Fram að þessu hafa forystumenn ESB algerlega hafnað því, að björgunaraðgerðir einstakra ríkja gætu falist í því að ríkin segðu sig frá evrunni og tækju upp sinn eigin gjaldmiðil til þess að eiga möguleika á að bjarga efnahag sínum frá endanlegu hruni.

Maria Damanaki, sjávarútvegsstjóri Evrópusambandsins, hefur séð sig knúna til að tjá sig opinberlega um gjaldmiðil Grikklands vegna fjárhagserfiðleika landsins og sagði m.a: "Sá möguleiki að Grikkland yfirgefi evruna er núna á borðinu sem og leiðir til þess að framkvæma það. Annað hvort náum við samkomulagi við skuldunauta okkar um áætlun sem fela mun í sér erfiðar fórnir eða við tökum aftur um drökmuna."

Að sjálfögðu þýðir þetta á mannamáli, að annaðhvort afskrifi lánadrottnar skuldir gríska ríkisins svo um muni, að öðrum kosti neyðist Grikkir til að taka upp sinn gamla gjaldmiðil, sem þeir geti sjálfir gengisfellt að þörfum eigin hagsmuna, en ekki eftir hagsmunum Þýskalands og Frakklands.

Hvenær ætli íslenskir ESB og evrusinnar sjái ljósið?

Fyrri ummæli:
Þetta er ekkert minna en hótun um að sprengja evrópska myntbandalagið, og mögulega ESB líka eða allavega skilja það eftir stórlaskað.

Voðaleg dramatík er í ykkur strákar. Grikkland svindlaði sér inní ESB-klúbbinn á fölskum forsendum, þ.e. fölsuðu ríkisbókhaldið. Í löndum eins og Írlandi og Spáni átti sér stað alveg ótrúleg bóla, m.a. á fasteignamarkaði. Hún sprakk, eins og oft vill gerast.

Í Þýskalandi og Frakklandi bólgnaði ekkert út, og því sprakk ekki neitt. Sú staðreynd að þessi tvö lönd standi núna vel að vígi er mjög jákvætt.

Ísland gæti orðið fyrst landa til að afreka að fara á hausinn með 1) krónu 2) dollar eða evru. Vandamálið er ekki gjaldmiðillinn, heldur óstjórn og eftirlitsleysi. Sem betur fer fylgir upptöku evru ákveðið regluverk sem þvingar þáttakendur til að fara eftir settum reglum.

Ummæli:
Hárrétt! Betra væri "leiðbeinir" í stað "þvingar".

Íslendingar láta nefnilega ekki þvinga sig af regluverkum til eins né neins, og því mun evran ekki hindra næstu hrun. Ekki frekar en dollarinn. Ekki á Íslandi.

Upptaka evru er fyrst möguleg þegar Ísland er komið í ESB OG stjórn er komin á fjármál ríkisins. Það kæmi mér ekki á óvart að Ísland myndi fara grísku leiðina, þ.e. að falska bókhaldið til að komast inn. Og þegar svikin komast upp, verður næsta hrun. Og þá munt þú eflaust halda því fram að krónan hefði verið betri kostur.

Verkefni: Tilfinning
Merking: Fyrirlitning